Na Korčuli i Pelješcu požari pomalo jenjavaju, iako vatra još uvijek nije u potpunosti pod nadzorom. Vatrogasci su se s vatrom borili cijelu noć, a požari su aktivni na još nekoliko lokacija. Oko podneva čitatelj Večernjeg lista javio nam je kako se zbog novog požara ne može s Pelješca na kopno. Gori, naime, kraj mjesta Ston. ali vatrogasci su uspjeli obraniti naselje Zabrđe u općini Ston. Izgorjelo je nekoliko magazina i staja, ali kuće su spašene.

- Situacija je dramatična, već dva dana ne spavamo. Ide noć, a sada nećemo imati kanadera, ne možemo disati - kazao je jedan od vatrogasaca na Pelješcu, javlja RTL.

Slavko Tucaković, glavni vatrogasni zapovjednik RH, kazao je kako se ekipa drži te je zajedničkim snagama smirena situacija na Pelješcu.

Po nalogu glavnog vatrogasnog zapovjednika zagrebački vatrogasci su krenuli pružiti pomoć u gašenju velikog požara na Pelješcu. Na Pelješac večeras kreće 20 dobrovoljnih vatrogasaca iz Vatrogasne zajednice Grada Zagreba, četiri profesionalna vatrogasca iz Javne vatrogasne postrojbe Grada Zagreba i četiri vozila za gašenje požara.

Osim toga, na redovnu dislokaciju na područje Dalmacije noćas odlazi i šest profesionalnih vatrogasaca iz Javne vatrogasne postrojbe Grada Zagreba.

Stanje s požarima na Pelješcu u srijedu kasno popodne je bilo stabilno te kuće nisu u neposrednoj opasnosti. Ipak, fronta požara je široka i vatrogasci pripremaju teren kako bi spriječili širenje vatre tijekom noći.

– Nažalost, prema kopnu se ne može, požar je između Putnikovića i Stona. A ni onaj stari prema Trsteniku nije ugašen. Vjetar puše tako da ovo može ići samo na gore – rekao nam je čitatelj Josip Đukić. Kaže kako je cesta prema kopnu blokirana, a deset kilometara od požara leti pepeo. Nešto poslije javio nam je da je došlo do masovnog odlaska i prometnog čepa na Trpnju.

– Jadrolinijin ured nema struje, a trajekti plove po uobičajenom rasporedu iako je velika gužva – javio nam je Josip Đukić.

– Sva tri požara, onaj na Korčuli kod Smokvice, na Pelješcu, Trstenik, Kunaj i Ponikve su aktivni i sve raspoložive ekipe su na terenu. Čeka nas još jedan težak dan i još jedna noć kako bismo požar ugasili uz pomoć zračnih snaga – rekao je vatrogasni zapovjednik Dubrovačko-neretvanske županije Stjepan Simović, pišu 24 sata.

- Imamo novi požar kod Potravlja i stanje je sad relativno dobro. Nemoguće je reći koliko je ljudi na terenu. Gasimo mi, gase kanaderi, pomažemo jedni drugima - kazao je pomoćnik glavnog vatrogasnog zapovjednika za priobalje Tomislav Vuko.

Na požarište na poluotoku Pelješcu oko podneva upućene su dodatne snage Protupožarnih namjenski organiziranih snaga Oružanih snaga RH iz sastava 93. zrakoplovne baze Hrvatskog ratnog zrakoplovstva (HRZ i PZO-a), priopćili su iz MORH-a. Požare na Pelješcu gase dva aviona kanader CL-415, dva zračna traktora AT-802 i dva helikoptera Mi-8 MTV. Drugi požar na otoku Korčuli, na području Smokvice koji je peti dan zaredom aktivan, gasi jedan kanader CL-415 i jedan zračni traktor AT-802. Kapetan posade helikoptera Mi-8 MTV satnik Stjepan Jović, koji sudjeluje u gašenju požara u Ponikvama na Pelješcu, rekao je kako je požar još aktivan te se prebacuje na više manjih prostora, a gašenje otežava velika količina dima.

– Iz helikoptera djelujemo po rubnim prostorima i izdvojenim žarištima. Velika je visinska razlika od uzimanja i mjesta ispuštanja vode, more gdje uzimamo vodu je nešto udaljenije tako da nam krug do sljedećeg "bacanja" traje oko osam minuta – istaknuo je Jović.

Oko 10 sati europarlamentarka Ruža Tomašić, inače stanovnica otoka Korčule, objavila je na Facebooku kako je Brna obranjena te da je požar pod kontrolom.

– Brna je obranjena nakon još jedne neprospavane noći. Hvala vatrogascima, ali i svima vama koji ste u mislima i molitvama bili s nama. Nadajmo se samo da se vatra neće ponovno razbuktati – napisala je Tomašić.

Državna uprava za zaštitu i spašavanje izvijestila je kako se još gase požari kod mjesta Smokvice na Korčuli te kod Trstenika i Ponikva na poluotoku Pelješcu.

Kod Smokvice požar gasi oko 150 vatrogasaca sa 30 vatrogasnih vozila iz DIP-a Dubrovnik, Split, Zadar i Šibenik te županijske i sve lokalne vatrogasne snage otoka Korčule. Prema procjeni županijskog vatrogasnog zapovjednika, opožareno je oko 850 hektara borove šume, makije i niskog raslinja. Tijekom jutra na požarište je upućen jedan kanader.

Aktivan je i požar kod Trstenika koji gasi ukupno 63 vatrogasaca sa 27 vatrogasnih vozila iz DIP-a Zadar, Šibenik i Dubrovnik, dislokacije iz Splitsko-dalmatinske, Zadarske i Karlovačke županije, kao i lokalne vatrogasne snage s otoka Pelješca i Dubrovačko-neretvanske županije, ali i 50 pripadnika namjenski organiziranih snaga Hrvatske vojske.

Ondje je opožareno više od 800 hektara borove šume, makije i niskog raslinja, vinograda i maslinika, kao i nekoliko gospodarskih objekata. Tijekom jutra i ondje je poslan jedan kanader.

Na Pelješcu gori i kod mjesta Ponikve gdje je vatrom zahvaćeno više od 100 hektara borove šume, makije i niskog raslinja.

>> Vatrogasni zapovjednik: Situacija nije dobra. Ruža Tomašić: Spašavamo imovinu!